መንግስት የድርቁ ተጎጂዎችን ከችግሩ ስነ ልቦና በማላቀቅ ለበልግ እርሻ እንዲዘጋጁ እየሠራ ነው – ጠ/ሚ ኃይለማርያም
በኦሮሚያ ክልል በተለይ በምዕራብ አርሲ አንዳንድ ቀበሌዎች ከሰሞኑ የተከሰተው ሁከት የክልሉ ህዝብ ከዚህ ቀደም ካነሳው  የመብት ጥያቄ ጋር ግንኙነት የሌለው  መሆኑንም ነው  ጠቅላይ ሚኒስትር  ኃይለማርያም ተናግረዋል፡፡ጠቅላይ ሚኒስትሩ በወቅታዊ ጉዳዮች ዙሪያ ዛሬ መግለጫ ሰጥተዋል፡፡ጠቅላይ ሚኒስትር ኃይለማርያም በመግለጫቸው በመጪው የበልግ ወቅት በሀገሪቱ አብዛኛው ክፍል የተስተካከለ ዝናብ እንደሚኖር የሜቲዮሮሎጂ የትንበያ መረጃ አመላክቷል ብለዋል፡፡በዚህም በደርቁ የደረሰውን ጉዳት ለማካካስ ሰፊ ዝግጀት እየተደረገ መሆኑን ነው ያስታወቁት ።መንግስት የድርቁ ሁኔታ ሀገሪቱ እያስመዘገበችው ያለውን የዕድገት ጉዞ እንዳያስቆም እና በህብረተሰቡ ላይ ከፍተኛ ጉዳት እንዳያደርስ ያከናወናቸው ተግባራትም ስኬታማ እንደነበሩ ነው ያነሱት።ድርቁ በተለይም በህፃናት፣ ሴቶች እና እናቶች ላይ ከፍተኛ ተፅዕኖ እንዳያደርስ የተሰራው ስራ ውጤታማ መሆኑንም ጠቁመዋል።ድርቁ በህብረተሰቡ ላይ የሚያደርሰውን ስነ ልቦናዊ ጫና ለመቅረፍም እና ለበልግ ወራት እርሻ ዝግጁ እንዲሆን የስራ መነቃቃት መንፈሱን የሚያሳድጉ ስራዎች እየተከናወኑ ነው ብለዋል።ከዚህም ባሻገር ከዓለም አቀፍ አጋሮች የሚገኘውን ድጋፍ በማስተባበር የድርቁን ስጋት ለማውረድ ይሰራል ነው ያሉት።ጠቅላይ ሚኒስትሩ ከሰሞኑ በኦሮሚያ ክልል በተለይም በምዕራብ አርሲ አንዳንድ ቀበሌዎች የተከሰተው ሁከት የህዝብ ጥያቄ ሳይሆን የጥፋት ኃይሎች ለራሳቸው አላማቸውን ለመተግበር ይዘውት የተነሱት ነው ብለዋል።የፌደራል ስርአቱ የፈጠረውን መልካም አጋጣሚ በመጠቀም በአንዳንድ ኦሮሚያ አካባቢዎች ተገቢ ጥያቄ መነሳቱን እና ይህም ጥያቄ የፌደራል ስርዓቱ ያለምንም መንገራገጭ እንዲቀጠል ከፈለጉ ዜጎች የቀረበ ትክክለኛ ጥያቄ መሆኑን የገለጹት አቶ ኃይለማርያም፥ መንግስትም እነዚህን ጥያቄዎች ለመመለስ የተለያዩ ስራዎችን በመስራት ላይ መሆኑን አስገንዝበዋል።የሻዕቢያ መንግስት እና በውጭ ኃይሎች የሚደገፉ የጥፋት ኃይሎች በዚህ የሁከት ተልዕኮ መሳተፋቸውን የሚያሳዩ መረጃዎች ደርሰውናልም ነው ያሉት አቶ ኃይለማርያም።እነዚህ ኃይሎች በአንዳንድ አካባቢዎች ህዝብ በሚገለገልባቸው የመንግስትና የህዝብ ንብረቶች ላይ ጉዳት ማድረሳቸውንም ገልፀዋል።ጠቅላይ ሚኒስትሩ መንግስትና ህዝብ በጋራ በመተባበር ችግሩን ለመፍታት ያደረጉት ስራ ውጤታማ መሆኑን ጠቅሰው፥ የፌደራል መንግስት ከክልሉ መንግስት ጋር በመቀናጀት ይህን የጥፋት ተልዕኮ ለአንዴ እና ለመጨረሻ ጊዜ በማስቆም ወደተጀመረው የልማት እንቅስቃሴ ፊቱን ያዞራል ብለዋል።በሁከቶቹ በማወቅም ይሁን ባለማወቅ የተሳተፉትን ወጣቶች የመለየቱ ስራ እየተከናወነ ነው፤ በጥፋተኞቹ ላይም አስፈላጊው ህጋዊ እርምጃ  ይወሰዳልም ብለዋል።(ኤፍ.ቢ.ሲ)